
Az esélyegyenlőség megvalósulása a különböző tolmácsolási típusokban a jelnyelvi tolmácsolás során

Napjainkban egyre jobban előtérbe kerül az esélyegyenlőség biztosítása. Az egyik legérintettebb csoport a fogyatékossággal élő személyek csoportja. A fogyatékossággal élők csoportjának van egy kisebb rétege, a kommunikációs zavarral élő személyek, akik az augmentatív és alternatív kommunikációs eszközök használatára szorulnak.
A XX. század második felétől kezdődően a világ felfigyelt a fogyatékossággal élő emberek hátrányos megkülönböztetésére, sorra születtek a nemzetközi egyezmények, nyilatkozatok, törvények a fogyatékkal élő személyek jogairól és az őket megillető különleges bánásmódról. A dolgozat összegyűjti az esélyegyenlőség biztosításának módjait a fogyatékossággal élők, azon belül is a kommunikációs zavarral élő emberekre vonatkozóan. Meghatározza a kommunikációs zavarral élő emberek csoportját és bemutatja a kommunikációs eszközeiket, az augmentatív és alternatív kommunikációs eszközöket.
A hallássérültek az augmentatív és alternatív kommunikációs eszközök közül a magyar jelnyelvet, illetve a jelesített magyar nyelvet használják mások megértésére és önmaguk megértetésére, számukra elsődlegesen a jelnyelvi tolmácsok biztosítják az esélyegyenlőséget. A dolgozat központi kérdése: ténylegesen megvalósul-e a hallássérült személyek felé az esélyegyenlőség biztosítása a jelnyelv és a jelnyelvi tolmácsolás által? A kérdésre a Jelnyelvi Tolmácsok Országos Névjegyzékébe regisztrált 134 jelnyelvi tolmács közül tíz tolmács segítségével strukturált interjú keretén belül keressük a választ.
Az interjúk elemzése során, a tolmácsok tapasztalatait összegyűjtve megállapítható, hogy az esélyegyenlőség megvalósulásához nem elég a kommunikációs akadálymentesítés. Ahhoz, hogy az esélyegyenlőség biztosítva legyen, szemléletváltásra van szükség a tolmácsolási szituációkban részt vevő összes személy részéről, melynek előmozdítására konkrét javaslatokat vet fel a dolgozat.



